"Ühenduses" dr Charles Stanleyga.
Et evangeelium leviks kõikjale.
Täna saates: "Kuidas saada Jumalas mõjukaks?"
Mõjukus on ühtaegu nii kohustus kui ka privileeg.
Kui oled mõjukas, on sul vägi muuta kellegi elu.
Vägi veenda kedagi midagi tegema.
Mõelda vaid, et iga aasta kulutatakse miljardeid selle peale,
et meid veenda, meid mõjutada.
Mõjutada meie toidu- ja söögikohavalikuid.
Seda, mida joome, mida selga paneme,
millega sõidame, ja isegi seda, kelle poolt hääletame.
Alati on keegi, kes proovib meid mõjutada. See on suur tööstus.
Kui mõelda, siis mõjutamine võib olla tahtlik
või hoopis tahtmatu.
Vahel on selle taga head, vahel halvad kavatsused.
Kuid meid kõiki mõjutatakse ja me kõik mõjutame kedagi.
Vahel tõesti tahtmatult. Teadlikult või teadmatult.
Võime mõjutada oma lapsi ja teisi inimesi teadlikult,
kuid paratamatus on, et teeme seda tihti ka teadmatult.
Reklaamid on kõik selleks,
et meid mõjutada.
Mõjutamisest täna rääkida tahangi.
Aga sellisest, mida tehakse Jumalas.
Tänase jutluse teema on,
mida teha, et saada Jumalas mõjukaks.
Ehk avaldada head mõju.
See on mõju,
mis aitab inimestel näha, kes on Jeesus.
See mõjutab neid võtma Teda vastu oma Päästjaks.
Tänu sellisele mõjule kasvab nende arusaam Jumala Sõnast.
See mõjutab neid elama Jumala vääriliselt,
õiget ja püha elu.
See mõjutab neid Jumalat teenima ja järgima Teda ustavalt elu lõpuni,
toetama Jumala riigi tööd ja levitama Tema sõnumit igal pool.
Ühesõnaga, meie kui kristlaste kohustus on mõjutada.
Ehk kasutada meile antud väge.
See võib toimuda meie hääle, sõnade, iseloomu kaudu.
Meie vara või üldise elu kaudu.
Mõjutajad oleme kõik.
Taanieli raamat on kauneimaid näiteid sellest,
kuidas ühe inimese mõju Jumalas ulatub kõigi ümbritsevate inimesteni.
Teeme Taanieli raamatu lahti.
Kui oled noor kristlane, siis sa ehk ei teagi, kus see on.
Vanas Testamendis on neli suurt prohvetit.
Jesaja, Jeremija, Hesekiel ja Taaniel.
Taanieli raamatus on palju õpetlikku
ning Taaniel on ilus näide inimesest,
kes tõi endaga jumaliku hinguse.
Noorukieas Taaniel kasutas Jumala väge,
et mõjutada oma sõpru Sadrakit, Meesakit ja Abednegot,
kuningas Nebukadnetsari alluvaid,
viimase poega ja troonipärijat Belsassarit,
pärast teda meedlast Daarjavest ning Pärsia kuningat Koorest.
Taaniel kasutas Jumala väge, et mõjutada inimesi enda ümber,
samuti rahvast, kes nende nelja kuninga ajal elas.
Võib-olla arvad, et sul pole sellist võimalust. Pea hoogu.
Sul on võimalus mõjutada Jumala väega kasvõi üht-kaht inimest.
Sõpru, perekonda, töökaaslasi, lapsi, lapselapsi...
Meil kõigil on erakordne võimalus,
kohustus ja privileeg olla Jumala väe kandjad.
Olen teie, lapsevanematega, aus.
Teil on Jumala ees püha kohus
mõjutada oma lapsi Jumala väega.
Et see võiks kanduda edasi ka nende lastele.
Jumal on meile selle kohustuse andnud.
See imeline privileeg on kõigil usklikel.
Meil on Püha Vaimu vägi.
Ta elab meie sees, Ta juhib meid
ja annab meile väe mõjutada teiste inimeste elu.
Nüüd aga rida tingimusi
ehk mida on vaja selleks, et olla Jumalas mõjukas.
Mitte lihtsalt mõjukas, vaid mõjukas Jumalas.
Nõnda, et see muudab teise inimese elu jäädavalt.
See on tähtis.
Esimene eeldus on tugev usk Jumala Sõnasse.
Pead uskuma, et Piibel on tõde.
Et see on elava Jumala täiuslik ja veatu Sõna.
Pead elama selle põhimõtete järgi, see peab olema su mõõdupuu.
Kui sa pole piibellikke põhimõtteid endasse talletanud,
kui sa seda raamatut ei usu,
kui su veendumused ei põhine Jumala Sõnal,
siis on sul üks suur segapuder.
Paljud teevad ühe vea.
Nad väidavad, et neil on õiged veendumused.
Veendumusel ja veendumusel on vahe.
Veendumus on miski, millesse sa usud,
milles sa oled täiesti kindel.
Kui tahad kellelegi Jumalas mõju avaldada,
siis sa ei hüple ühest kohast teise
ega tee vastu sellele, mida ütled end uskuvat.
Sellel on põhjus,
miks paljud teismelised võõranduvad oma nii-öelda usklikest vanematest.
Vanemad räägivad, et tuleb elada põhimõtete järgi,
ise aga elavad eelistuste järgi.
Põhimõtte järgi elada tähendab jääda selle juurde, kaldumata kõrvale.
Isegi kui see läheb sulle maksma inimsuhteid, töökoha.
Sa ei hülga oma põhimõtteid.
Kui tahad teisi mõjutada, peavad sul olema põhimõtted,
mida sa ei ole nõus heakskiidu eest ära andma.
Sa ei muuda oma meelt, kui ka keegi sind ohustab.
Küsimus.
Millised põhimõtted...
Millised põhimõtted on sulle niivõrd kallid,
et sa pole nõus neid mingi hinna eest ohverdama?
Kui tahame olla mõjukad,
peavad meil olema raudsed Jumala Sõnal põhinevad veendumused.
Veendumust võib kirjeldada kui joont,
mis jookseb keset kurvi viivat öist kiirteed.
Kui hoiad paremale, on kõik hästi.
Kui joont ei oleks,
lookleksid tee ühest äärest teise, ainsaks valguseks autotuled.
Kurvi sisenedes oleksid valel poolel.
Jumala Sõnal põhinevad veendumused on su kindlus.
Jumala tahtes käimine, Talle kuuletumine,
Tema käskude täitmine.
On veel midagi, ilma milleta ei saa.
Peame oma veendumuste järgi elama.
Mida me õige usume? Kas ka elame selle järgi?
Üks asi on öelda,
et sul on teatud veendumused.
Kas need on ka nii tugevad, et elad nende järgi?
Teed nende järgi?
Niivõrd, et sind ei kõiguta see, mida keegi ütleb või teeb.
Kui sa ei ela oma veendumuste järgi,
lähed sujuvalt üle oma eelistuste peale.
Põhimõtete juurest mugavuse juurde.
Praeguse aja kogudus on nõrk,
kuna ta käitub just nõnda.
Meenutame, mida Jeesus selle kohta ütles.
Matteuse 16. peatükis ütleb Ta oma jüngritele, et nad vaataksid ette.
Et nad hoiduksid variseridest ja saduseridest,
sest nende mõju on väga halb.
Matteuse 5. peatükis ütleb Ta veel:
"Nõnda paistku teiegi valgus inimestele,
et nad teie häid tegusid nähes ülistaksid teie Isa, kes on taevas."
Kas see nõuab ohvrit? Mõnikord jah.
Mida oled valmis oma veendumuste nimel ohverdama?
Kas oled valmis ohverdama kellegi heakskiidu?
Või materiaalse kasu?
Või kellegi armastuse ja tähelepanu?
Mida oled valmis ohverdama, et oma veendumustele kindlaks jääda?
Et jääda kindlaks sellele, kes sa oled Jeesuses?
Jääda kindlaks sellele, et oled Jumala laps ja sulane?
Kas oled andunud sellele niivõrd, et pole küsimustki?
Et su elu ise kõneleb seda, millesse sa usud?
Taaniel oli selline. Piiblist näeme, et ta oli sellele andunud.
Teda ähvardati visata lõvide auku,
sest ta palvetas endiselt Jeruusalemma poole.
"Laske käia."
Ta ei lasknud end ära osta.
Mitte miski ei suutnud panna teda rikkuma piibellikke põhimõtteid,
mis Jumal oli temasse juba noorena istutanud.
On ka kolmas asi, mis tema elus väga selgelt esile tuleb.
Et olla Jumalas mõjukas, pead olema julge.
Läbi terve Taanieli elu märkame julgust.
Kuidas ta mõju avaldus? Ta sõprade Sadraki, Meesaki ja Abednego juures.
Teame, mis juhtus.
Juhtus see, et kuningas lasi valmistada kuldkuju.
Kuulutati, et pillihäälte kõlades tuleb kõigil maha heita.
Sel hetkel tuli kõigil kuju kummardada.
Sadrak, Meesak ja Abednego ei kuuletunud.
Selle taga oli Taanieli mõjutus.
Taaniel oli keeldunud kuninglikust roast ja veinist.
Nemad talitasid niisamuti.
Tema eeskujul ei kummardanud ka nemad ühegi teise jumala ees.
Mis seejärel juhtus, on huvitav.
Seepeale ütles kuningas,
et kui te kuju ei kummarda, läheb nii,
et ehitame ühe korraliku ahju
ja heidame sinna nii teid kui kõiki teisi,
kes kuju ei kummarda.
Heidame teid tulikuuma ahju.
Seejärel juhtus midagi iseäralikku.
Keegi oli meeste tõrkumisest ette kandnud.
Kuula, kuidas lugu 3. peatükis jätkub.
"Nebukadnetsar hakkas rääkima ja ütles neile: "Kas see on tõsi,
Sadrak, Meesak ja Abednego, et teie ei teeni mu jumalaid
ega kummarda kuldkuju, mille ma olen lasknud püstitada?"
Vastus oli jah.
16. salmis öeldakse: "Sadrak, Meesak ja Abednego kostsid
ning ütlesid kuningale: "Nebukadnetsar!
Selle peale pole meil tarvis sulle vastata sõnagi."
See on alles vaprus.
"Kui see peab olema, võib meie Jumal,
keda me teenime, meid päästa:
ta päästab meid tulisest ahjust ja sinu käest, oh kuningas!"
Kohe näeme suurt usku.
"Aga kui mitte, siis olgu sul teada, kuningas,
et meie ei teeni su jumalaid
ega kummarda kuldkuju, mille sa oled lasknud püstitada.""
Ütle mulle, kas sul on nii tugevad veendumused?
Kas oled Issandale Jeesusele niivõrd pühendunud,
et võid öelda sama kellelegi, kes on näiteks tööl või koolis sinust kõrgemal?
Kas su veendumused on nii sügavad, et võid öelda
"Ma keeldun sellest, isegi kui mind vallandatakse.
Ma ei lähe sellega kaasa. Arvake, mis tahate.
Isegi kui saan teie halvakspanu, ähvarduste või mille tahes osaliseks,
ma ei astu üle sellest, mis Jumal on mulle öelnud"?
Olen sadu kordi öelnud,
et kuuletu Jumalale ja jäta edasine Tema hooleks.
Just seda need kolm meest tegidki.
Kuuletu Jumalale, jäta edasine Tema hooleks.
Me peame saama julgeteks meesteks, naisteks ja noorteks.
Su veendumused pannakse proovile.
Mõtle sellele, et su lapsed võtavad sinult õppust.
Kui sina pöörad selja, annad survele järele, kukud kokku,
siis mida teevad samas olukorras su lapsed?
Sinul kui lapsevanemal on nende üle kõige suurem mõju.
Nad kuulavad su sõnu, vaatavad su tegusid
ning teevad järele.
Nagu rääkisime, võib mõjutamine olla tahtmatu või ka tahtlik.
See võib olla teadlik või teadmatu, kuid me kõik mõjutame moel või teisel.
Tõesti on vaja julgust,
et seista vastamisi raskustega, mida me kõik oma elus kogeme.
Taanieli elus tuli see kõik esile ja selline peaks olema ka meie elu.
On veel midagi.
Me peame usaldama Piibli Jumalat.
Üks asi on öelda, et usud Piiblit, teine asi on usaldada Jumalat.
Jumal on andnud palju lubadusi, mida ehk usudki,
ent kas usaldad Jumalat niivõrd, et Talle kindla meelega kuuletuda?
Kas usud, et Ta kaitseb sind?
Kas sul on täielik kindlus selle suhtes, mida Ta on öelnud?
Kas saad oma südames öelda "Ma loodan Jumalale.
Ma usun, et Ta teeb just seda, mida on lubanud"?
Vaata, me võime ju usust ja mõjust rääkida,
aga Jumal katsub meid läbi, ja rohkem kui korra.
Uskmatu maailm vaatab,
kas sa ka tegelikult usud Piibli lubadusi,
kas su sõnade taga on usk.
Kas sa usaldad Jumalat?
Või näeb maailm, et lööd kõhklema, kui hakkab kõrvetama?
Kas maailm näeb
su kõigutamatut ja pühendunud usku elavasse Jumalasse?
Sellesse, et Ta kannab sind läbi?
Paljuski on nii, et oleme Jumalas kõige mõjukamad siis,
kui meie sõbrad, töökaaslased või ka vaenlased
näevad meid läbi minemas katsumustest.
Avalikult või mõnel muul moel.
Nad näevad meie vankumatust ja pühendunud usku.
Nad näevad, et me ei liigu paigast, et usaldame oma Jumalat.
Kas tead, mida nad mõtlevad?
"Kuidas nad selle sees vastu peavad?"
Nad mõtlevad nii, sest nad ise ei suudaks.
Kui tahame mõju avaldada, peab meil olema kõigutamatu usk.
Teised näevad, kui meie usk lööb kõikuma.
Kui tõmbume tagasi ja laseme oma veendumustest lahti,
siis me heidame kristlusele halba varju.
Me heidame halba varju Kristuse kogudusele.
Kui see on tõsi, mis Jumal enda kohta ütleb, siis Ta päästab meid hädast.
Taanieli raamatus näeme seda ikka ja jälle.
Ta ei kõikunud.
"Sind heidetakse lõvide auku." "Lasku käia.
Jumal aitab välja. Ja kui mitte, viib mind enda juurde.
Viige mind kuninga ette."
Vaatame, mis juhtus, kui kuningas oli saanud esimese unenäo.
Mida Taaniel tegi? Ta kutsus oma sõpru endaga palvetama.
Ta palvetas ühe võimsa palve.
Taanieli 2:19 ütleb: "Siis ilmutati saladus Taanielile öises nägemuses;
ja Taaniel kiitis taeva Jumalat ...
ja ütles: "Jumala nimi olgu kiidetud igavikust igavikku!
Sest tema päralt on tarkus ja vägi. Tema muudab aegu ja aastaid,
tema tagandab kuningaid ja tõstab kuningaid;
tema annab tarkadele tarkust ja mõistlikele mõistust.
Tema paljastab sügavused ja saladused,
tema teab, mis on pimeduses, sest tema juures elab valgus.
Sind, mu vanemate Jumalat, ma kiidan ja ülistan,
et sa mulle oled andnud tarkust ja väge ja ... teinud mulle teatavaks,
mida me sinult oleme palunud - oled kuninga asja teinud meile teatavaks.""
See mees oli kartmatu ja täis usku.
Vapper mees, kes hüüdis Jumala poole.
Ta ütles kuningale, et seletab unenäo.
Ta suutis iga unenäo hiilgavalt ära seletada.
Mõni neist oli väga võimas.
Taaniel kuulutas ette asju, mida meiegi silm on võinud näha.
Mõned asjad on alles tulemas.
Kui sa mõtled oma suhtele Jumala ja teiste inimestega, kas saad öelda
"Ma olen julge,
aga ma ka usaldan oma Jumalat"?
Kui meid proovile pannakse,
olgu meil tõsi taga või mitte,
olgu meie veendumused osa meist või mitte,
kas oleme valmis Teda usaldama, kui pole ühtki teist?
Kas oleme valmis Teda usaldama keset lootusetust?
Kas seisame kindla ja tugevana,
öeldes "Minu Jumal on mulle lubanud.
Ta ei hülga mind ega jäta mind maha mitte kunagi"?
Ütle mulle midagi.
Kas sa oled Jumalas mõjukas?
Kas oled Jumala Sõnas kindel ja sellele pühendunud?
Kas jääd julgena püsima ja Temale lootma?
On veel teinegi asi, mida tasub välja tuua.
Kristuse meel keset tulevahetust.
On üks asi saada...
Mis on Kristuse meel?
Kristuse meel on andestaja meel.
Kes andestab, sel on Kristuse meel.
Kui tahad olla Jumalas mõjukas, pead nõnda tegema.
Osa Taanieli lähikondseid hakkas manipuleerima.
Nad olid kadedad ja tahtsid luua pinnast tema tapmiseks.
Taanieli poolt ei tulnud mitte midagi negatiivset.
Ei vaenu, andestamatust, kibedust, haavumist.
Võid mõelda, erinevalt ta alamatest Piibel lihtsalt ei räägi temast halba.
Taaniel ja Joosep on terve Piibli kõige puhtamad inimesed.
Pühad mehed,
kes talusid raskusi ja kõike muud, kuid jäid lõpuni truuks.
Armastav ja andestav meel. See ongi Kristuse meel.
Vahel oleme Jumalas kõige mõjukamad siis,
kui oleme andestavad nende vastu, kes on teinud meile ülekohut.
See ongi Kristuse meel.
Peame andestama.
Kuid mitte ainult.
Ka mitte tagasi tegema.
Sellega on nii...
Ütleme, et keegi teeb mulle midagi ja ma saan ta peale pahaseks.
Tema selja taga ütlen,
et ta ei näe oma ninast kaugemale, ta on see ja too...
Sellega variseb mu tunnistus kokku.
Kõik, mille olen siiani üles ehitanud, et mu mõjul oleks kandepinda.
Me kaotame oma mõju paljuski
selle pärast.
Kõigil on ju õigus avaldada oma arvamust?
Siin peadki mõtlema, kas su arvamus jätab sind mõjuvõimust ilma
või lööb otse naelapea pihta.
Armastus ja andestus. Tasane meel.
Viimane tingimus.
See tekitab meile kõige rohkem probleeme.
Kui tahan olla Jumalas mõjukas, pean olema oma usuelus järjepidev.
Taanieli raamatus näeme seda.
Eriti esimeses kuues peatükis. Taaniel oli järjepidev.
Taaniel oli märkimisväärselt mõjukas.
See mõju haaras tema sõpru,
kuningate alluvaid, nelja kuningat ja kogu rahvast.
Peale selle, et ta oli Jumala Sõnas kindel,
oli ta ka algusest lõpuni järjepidev.
Pane tähele.
Ütleme, et on üks laps.
Tema isa ütleb üht, aga teeb teist.
Tema ema ütleb üht, aga teeb teist.
Ütlevad üht, teevad teist.
Lapse peas toimub midagi sellist.
Mõtete segadik.
"Ütlevad seda, aga teevad teist.
Pean neid usaldama, nad on ju mu vanemad.
Aga nad ei tee, mida ütlevad. Mida mina tegema peaks?
Nad väidavad, et on kristlased, aga nende teod...
Neil olevat kõrge moraal, aga nad vaatavad pornograafiat.
Ja joovad.
Nad olevat head koguduseliikmed, aga käivad seal harva.
Nad austavat Jumalat, aga kümnist ei anna."
Näed? Segadus.
Et sa seda oma lapses ei näe, ei tähenda, et seda pole.
Usu mind, see on!
Mu aastatepikkune kogemus on see, et lapsed on segaduses.
See võtab neilt igatsuse Jumala asjade järele.
Igatsuse saada päästetud.
"Miks peaksin seda Jeesust järgima,
kui Ta ainult seda suudabki?"
"Mina ei vastuta, mida mu lapsed teevad. Nad on täisealised."
Vägagi vastutad.
Sina oled rajanud vundamendi.
Nemad ehitavad sellele samast materjalist,
millest sina oled pannud vundamendi.
Mõistan, et mõnikord annavad vanemad oma parima,
aga laps läheb ikkagi valele teele. On erandeid.
Aga mina küsin, milline on su elu.
Kui küsiksin su lastelt,
kas nad näevad oma elus sinu kristlikku mõjutust,
mida nad ütleks?
Sina võid öelda, mida tahad.
Kui keegi tahab midagi mu mineviku kohta teada,
ütlen neile, et minge küsige mu lastelt.
Nemad räägivad, nagu asjad on.
Kas su lapsed ütleks,
et oled olnud neile suureks eeskujuks?
Küsin seda lapsevanemana.
Sa ei saa vastutusest kõrvale hiilida, tagajärgede eest põgeneda.
Kas avaldad head mõju neile,
kelle Issand on sulle andnud hinnaliseks kingituseks
ja kasvatamiseks?
Kas su lapsed kasvavad usus, et Jeesus on nende Päästja?
Kas nad kasvavad sooviga olla sinu moodi?
Kas nad kasvavad igatsusega käia kirikus,
saada ristitud?
Kas nad kasvavad igatsusega teenida elavat Jumalat?
Kas nad janunevad Teda tunda?
Kas nad õpivad omaette Piiblit lugema?
Kas nad õpivad palvetama?
Kas nad õpivad abikaasa leidmisel Jumala tahet otsima?
Kas nad õpivad hingega Piibli põhimõtteid järgima?
Kas nad õpivad Jumala Sõna eest seisma?
Kas nad saavad kindluse, et Jumal vaatab nende järele?
Kas nad kasvavad sügava veendumusega,
et Jumal viib nende elus täide oma plaani?
Kõigest sellest võib saada su pärandus,
mille oma lastele kingid.
Juhul kui sinu hea mõju nende üle ei lakka.
Kui saade on olnud sulle õnnistuseks,
külasta meie kodulehte intouch.org.
"Ühenduses" juhib inimesi kõikjal maailmas Jumala tundmisse
ja ehitab üles kohalikku kogudust.
Saadet toetab In Touchi organisatsioon
ning see on saanud teoks Jumala armu, palvete ja annetuste toel.
Tõlge: Karin Reisko